## Al voltant de 1.700 persones podran treballar en ajuntaments gràcies a les ajudes a la contractació pública que convoca Labora

*** Labora publica les subvencions a la contractació per als programes del pla d’ocupació en l’àmbit forestal i el pla d’ocupació juvenil
* Estes ajudes podran ser sol·licitades fins al 8 d’agost pels 542 ajuntaments de la Comunitat Valenciana**

Labora, Servici Valencià d’Ocupació i Formació, ha publicat la convocatòria de les subvencions per al foment de la contractació en entitats locals valencianes de les quals es podran beneficiar al voltant de 1.700 persones que es troben desocupades.

El secretari autonòmic d’Ocupació, Antonio Galvañ, ha declarat que estes ajudes “representen un esforç conjunt amb els ajuntaments de tota la Comunitat Valenciana per millorar els servicis que es presten a la ciutadania”, al mateix temps que permeten donar “treball, formació i experiència a persones que es troben en desocupació”.

En la convocatòria d’enguany es tracta de beneficiar tots els ajuntaments de la Comunitat Valenciana. “Labora ha fet un esforç pressupostari per a poder arribar a tots els municipis a pesar que els fons de la Unió Europea van ser quasi completament consumits per l’anterior govern del Botànic”, ha declarat Galvañ.

D’esta manera, tots els municipis podran participar o bé en el programa d’emergències forestals o en el dirigit a les persones jóvens. Així, seran 542 les entitats locals que podran beneficiar-se d’estes ajudes.

Els ajuntaments que participen en el pla d’ocupació en l’àmbit forestal obtindran finançament per a poder contractar, almenys, quatre persones desocupades durant sis mesos. Per la seua banda, els ajuntaments que participen en el pla d’ocupació juvenil poden finançar la contractació d’un mínim de dos persones durant deu mesos.

Amb la publicació d’estes ajudes s’obri un termini que acaba el pròxim 8 d’agost perquè els ajuntaments sol·liciten la seua participació en estes. Els programes d’ajuda a la contractació que s’han convocat són el d’accions previstes en el pla d’ocupació en l’àmbit forestal i el del pla d’ocupació juvenil.

Una vegada que finalitze el termini de sol·licitud per a les entitats locals, caldrà esperar que Labora concedisca les ajudes als ajuntaments. Finalment, es passarà a la fase de contractació del personal treballador, que necessàriament haurà d’estar inscrit com a demandant d’ocupació en Labora. En el cas de les contractacions del pla d’ocupació juvenil, a més, és imprescindible que figuren com a beneficiaris del Sistema Nacional de Garantia Juvenil.

Les persones interessades a participar en estes ajudes poden demanar cita prèvia en el seu Espai Labora perquè el personal orientador de Labora els assessore, així com informar-se sobre els requisits per a poder accedir a alguna d’estes contractacions.

Les contractacions que es facen dins del pla d’ocupació en l’àmbit forestal tenen com a objectiu, a més de fomentar l’ocupació de les persones desocupades, lluitar contra el despoblament i fer tasques de manteniment de la massa forestal.

Per la seua part, el pla d’ocupació juvenil perseguix reduir la taxa de desocupació de les persones de menys de 30 anys, oferint-los un contracte de treball que implica l’adquisició de la necessària experiència que s’exigix en moltes de les ofertes d’ocupació.

**Pla d’ocupació privada**

Per la seua banda, està obert el termini perquè les empreses puguen sol·licitar les ajudes per la contractació indefinida de persones desocupades, tant de col·lectius d’atenció prioritària per a l’ocupació com de persones jóvens.

Les empreses que vulguen contractar una persona pertanyent a un col·lectiu d’atenció prioritària per a l’ocupació poden dirigir la seua sol·licitud a Labora fins al 31 de juliol, mentres que les que vulguen contractar una persona qualificada de fins a 30 anys, té possibilitat de completar el formulari de petició fins al 10 de setembre.

La quantia que podrien rebre les empreses sol·licitants, tant si és per contractació de persones jóvens com de col·lectius vulnerables, ascendix a 11.113 euros, però s’incrementarà fins a 14.288 euros si la persona contractada és dona o té una discapacitat, 23.814 euros si és víctima de violència de gènere i 31.752 euros si la persona té una discapacitat severa.

Les subvencions a les contractacions indefinides de persones pertanyents a col·lectius d’atenció prioritària per a l’ocupació van dirigides a persones en situació o risc d’exclusió social, persones en situació de desocupació de llarga duració, majors de 50 anys, persones amb discapacitat o dones víctimes de violència de gènere. Totes han d’estar inscrites en Labora.

Les persones jóvens han de tindre entre 16 i 29 anys, estar inscrites en Labora com a demandants d’ocupació, figurar com a beneficiàries de Garantia Juvenil i tindre alguna de les titulacions especificades en la convocatòria: llicenciat o diplomat, graduat universitari, estudis de postgrau o doctorat, tècnic en formació professional o certificat de professionalitat.

Tant les ajudes a la contractació privada com les pertanyents al pla d’ocupació juvenil dirigides a entitats locals compten amb el cofinançament del Fons Social Europeu Plus.

Fecha: 18/07/2024